和刑部成員外秋夜寓直寄臺省知己
作者：岑參
朝代：唐

paragraphs: 列宿光三署，仙郎直五宵。
時衣天子賜，廚膳大官調。
長樂鐘應近，明光漏不遙。
黃門持被覆，侍女捧香燒。
筆爲題詩點，燈緣起草挑。
竹喧交砌葉，柳嚲拂牕條。
粉署榮新命，霜臺憶舊僚。
名香播蘭蕙，重價蘊瓊瑤。
擊水翻滄海，[摶]風透赤霄。
微才喜同舍，何幸忽聞韶。